**Columbus Zoo and Aquarium** on voittoa tavoittelematon eläintarha Powellissa Yhdysvaltain Ohion osavaltiossa. Se sijaitsee Columbuksen pohjoispuolella O'Shaughnessyn tekojärven itärannalla Sciotojoen rannalla. 

Columbus Zoo and Aquarium tunnetaan maailmanlaajuisesti erityisesti sen emeritusjohtaja Jack Hannan toimien ansiosta. Vuonna 2009 eläintarha nimettiin *USA Travel Guide* -matkaoppaassa Yhdysvaltojen parhaaksi eläintarhaksi. Se valittiin parhaaksi eläintarhaksi myös vuoden 2012 Besties Readers Choice -äänestyksessä.

Columbus Zoossa on yli 9 000 yksilöä yli 700 lajista ja vuosittain 2,3 miljoonaa kävijää. Eläimet on jaettu kahdeksaan erilaiseen alueeseen, jotka kukin jäljittelevät elinympäristöjä ympäri maailmaa. Eläintarha omistaa myös 18-reikäisen golfkentän nimeltä Safari Golf Club sekä Zoombezi Bayn ja Jungle Jack's Landingin. Yhteensä eläintarhan omistuksessa on 234 hehtaaria maata, joista noin puolet on itse eläintarhan käytössä. *lähde?*

Columbus Zoolla on oma eläinlajiensuojeluohjelmansa ja se lahjoittaa varoja myös ulkopuolisille ohjelmille. 2000-luvun alussa Columbus Zoo tuki yli 70 projektia 30 maassa yhteensä yli kolmella miljoonalla dollarilla. Lisäksi se toimii yhteistyössä Lounais-Ohiossa sijaitsevan eläinsuojelukeskus The Wildsin kanssa.

Historia
--------

Ensimmäinen eläintarha Columbuksessa oli Columbus Zoological Company, joka avattiin toukokuussa 1905, mutta suljettiin tuntemattomasta syystä vain viisi kuukautta myöhemmin lokakuussa 1905. Columbus Zoological Companyn rakennuksista on jäljellä nykyisin vajana käytettävä entinen apinatalo sekä tiilinen pääportti.

Nykyinen Columbus Zoo avattiin vuonna 1927 nimellä Columbus Zoological Gardens. Columbuksen kaupunki otti eläintarhan hallintaansa vuonna 1951, mutta luovutti omistajuuden vuonna 1970 Zoological Park Associationille. Kaupunki jatkoi eläintarhan taloudellista tukemista vuoteen 1986.

22. joulukuuta 1956 syntyi Colo, maailman ensimmäinen eläintarhassa syntynyt gorilla. Vuonna 2013 se täytti 55 vuotta ja on maailman vanhin vankeudessa elävä gorilla. Colo on jatkanut sukuaan yhden poikasen, kymmenen toisen polven jälkeläisen, neljän kolmannen ja kahden neljännen sukupolven jälkeläisen kautta. Columbus Zoon asema johtavana gorillankasvattajana 31 syntyneellä poikasella on pitkälti Colon ansiota.

Jack Hannasta tuli Columbus Zoon johtaja vuonna 1978 vuoteen 1993 asti. Hänen aikanaan eläintarha nousi kansalliseen maineeseen Yhdysvalloissa. Hanna uurasti tehdäkseen Columbus Zoosta mallikelpoisen ja jopa poimi itse roskia työtuntiensa jälkeen. Hänen aikanaan eläintarha luopui eläinten pitämisestä häkeissä ja kehitti eläimille virikkeellisempiä aitauksia. Vuotuinen kävijämäärä nousi Hannaa edeltäneestä 360 tuhannesta yli 1,4 miljoonaan vuoteen 1992 mennessä. Hanna nimettiin Columbus Zoon emeritusjohtajaksi vuonna 1993 ja hän jatkaa eläintarhan julkisuuskasvona. *lähde?*

Näyttely
--------

*Colobus angolensis* Columbus Zoossa.
Columbus Zoo on jaettu alueisiin, jotka edustavat kukin jonkin maailman kolkan lajistoa. *lähde?*

### Pohjois-Amerikka

Pohjois-Amerikka-alue on Columbus Zoon alueista laajin ja vanhin. Se sisältää kosteikko-osuuden ja 9430 neliömetrin lintutalon, jossa on yli 40 lajia laulavia muuttolintuja. Aluetta kiertää junareitti.

### Napapiiri

Napapiirialue avattiin toukokuussa 2010 ja se on eläintarhan uusin alue. Se toimii Pohjois-Amerikka-alueen jatkeena ja käsittää kylmemmän ilmaston lajeja kuten naalin ja harmaakarhun. Napapiirialueen avaamisen myötä jääkarhu palasi eläintarhan lajivalikoimaan uudessa aitauksessa, johon kuuluu 623 kuution uima-allas, jota voi tarkkailla pinnan alta. *lähde?*

Lähteet
-------

1. ↑  The Top 10 Zoos in America  10.2.2009. USA Travel Guide.  Arkistoitu 5.1.2010. Viitattu 22.12.2013. (englanniksi)
2. ↑  Best Zoo Award Winners 10best.com.  Arkistoitu 3.11.2012. Viitattu 22.12.2013. (englanniksi)
3. ↑  the Wilds History (arkistolinkki)  2007. the Wilds.  Arkistoitu 12.7.2007. Viitattu 22.12.2013. (englanniksi)
4. ↑  From Evolution to Extinction: An Early Zoo in Columbus (PDF) Shirley Hyatt. Viitattu 22.12.2013. (englanniksi)
5. ↑  The Columbus Zoo Clintonville Online. Viitattu 22.12.2013. (englanniksi)
6. ↑  2004 Columbus Annual Report (arkistoversio)  2005. The Columbus Zoo.  Arkistoitu 28.9.2007. Viitattu 22.12.2013. (englanniksi)
7. ↑  Gorilla Born to First Time Parents  2013. Columbus Zoo.  Arkistoitu 24.12.2013. Viitattu 22.12.2013. (englanniksi)
8. ↑  The Columbus Zoo: Jack Hanna  2006. The Columbus Zoo.  Arkistoitu 11.7.2007. Viitattu 22.12.2013. (englanniksi)
9. ↑  North America Quick Tour (arkistolinkki)  2006. The Columbus Zoo and Aquarium.  Arkistoitu 15.7.2007. Viitattu 22.12.2013. (englanniksi)

Aiheesta muualla
----------------

* Kuvia tai muita tiedostoja aiheesta **Columbus Zoo and Aquarium** Wikimedia Commonsissa

* Viralliset kotisivut (englanniksi)